Gesia dij Sant Apòstoj Per e Pàul (Santna)

La Gesia dij Sant Apòstoj Per e Pàul a l'é n'edifissi religios ch'as treuva a Santna, an Piemont. A l'é stàita costruìa an stil neobaròch dël 1921 da l'amprèisa ëd Matteo Cavaglià su proget ëd l'architet Giuseppe Gallo, e peui completà dël 1927 da sò fieul Bartolomeo Gallo. A l'é stàita duvertà al cult dël 1930 e consacrà dal cardinal Maurilio Fossati ël 3 fërvé 1940. L'edifissi a l'ha na longhëssa ëd 45 m, na larghëssa ëd 27 m e n'autëssa ëd 40 m. Ël cioché a l'é àut 63 m. Dodes colòne ëd màrmol a sustnisso la strutura andrinta. L'apside a l'é col dla veja cesa dël sécol ch'a fa XVIII, ch'a l'é stàita amplià antra 'l 1853 e 'l 1854 da l'architet Giuseppe Leoni. Le piture an sle muraje a son euvre dël pitor torineis Luigi Morgari. A son caraterisà da na vivacità dij color e da figure slansà. An sle muraje lateraj a son rafigurà dle sene dël Vangel, da l'Assunsion ëd Maria fin a l'Anunsiassion. Sota la cesa, con l'intrada da la piassa, a-i é la gròta ëd Lourdes, con na statua portà da Lourdes dal prior Pietro Amateis. L'autar magior a l'é sormontà da un grand baudachin, tìpich dle basiliche roman-e, e a conten le relìchie dij sant màrtir Fortunà e Clement. Ël batisteri, costruì dël 1943, a l'ha na vasca a forma tronch cònich fàita 'd n'ùnich blòch ëd marmor scur ch'a peisa 27 quintaj.